ભારતમાં તો બેથી ત્રણ લાખ રૂપિયા રિયલ એસ્ટેટમાં રોકવા ઇચ્છતા લોકો માટે REIT એ શક્ય બનાવે છે. મ્યુચ્યુઅલ ફન્ડ્સની માફક REIT અનેક રોકાણકારો પાસેથી રૂપિયા એકઠા કરે છે અને યોગ્ય પ્રૉપર્ટીઝમાં ઇન્વેસ્ટ કરે છે. મોટા ભાગના પૈસા દેશના કમર્શિયલ રિયલ એસ્ટેટમાં રોકવામાં આવે છે. સેબીની ગાઇડલાઇન્સ પ્રમાણે સૌથી પહેલાં REITને રજિસ્ટર કરાવીને શરૂઆતમાં IPO દ્વારા ફન્ડ્સ ઊભાં કરવામાં આવે છે. પ્રાઇડ ગ્રુપના મૅનેજિંગ ડિરેક્ટર અરવિંદ જૈને જણાવ્યા પ્રમાણે ‘રિયલ એસ્ટેટમાં ઇન્વેસ્ટ કરવાની આ વિશિષ્ટ પદ્ધતિ છે. એના દ્વારા શૅર અને બૉન્ડ્સમાં રોકાણમાં મળતા લાભો કરતાં પણ વધારે લાભો મળે છે. એમાં શૅરબજારમાં થાય એવા ફેરફારો થતા નથી અને ઇન્વેસ્ટરોને સૌથી વધારે પ્રમાણમાં સલામતીનો અનુભવ થાય છે. એમાં કેપિટલ ગેઇન્સ પણ મળે છે અને આવકનો અવિરત સ્રોત બની રહે છે.’